Kunngjøring av offentlig høring av søknad EFSA/GMO/NL/2005/15 vedrørende omsetning av genmodifisert mais hybrid 1507 x 59122 til import, prosessering, mat og fôr under EU forordning 1829/2003

Direktoratet for naturforvaltning og Mattilsynet har mottatt en søknad om markedsføringsgodkjenning for den genmodifiserte maishybriden 1507 x 59122. Maisen søkes godkjent under forordning 1829/2003 om genmodifisert mat og fôr i EØS-området. Søknaden omfatter bruksområdene mat, fôr, import og prosessering. Søknaden omfatter ikke dyrking.

Maishybriden inneholder tre ulike gener for insektresistens (cry gener). Foreldrelinjen 1507 inneholder genet cry1F, som tilfører plantene resistens mot skadeinsekter i orden Lepidoptera. Foreldrelinjen 59122 inneholder genene cry34Ab1 og cry35Ab1, som begge er benyttet for å bekjempe angrep fra billelarver innen slekten Diabrotica spp. Alle cry genene er hentet fra bakterien Bacillus thuringiensis. Begge foreldrelinjer inneholder pat genet fra bakterien Streptomyces viridochromogenes, og de uttrykte PAT-proteinene gir plantene toleranse for ugrasmidler med virkestoff glufosinat-ammonium. Plantene inneholder ikke gener som koder for antibiotikaresistens.

Et sammendrag av søknaden er tilgjengelig på publikumssidene til European Food Safety Authority (EFSA) på internett: http://www.efsa.europa.eu/en/science/gmo/gm_ff_applications/more_info/999.html 
Vi ber om innspill til søknaden knyttet til aspekter vedrørende helse, miljø, landbruk, etikk, bærekraft og samfunnsnytte. Eventuelle kommentarer til søknaden må merkes med EFSA/GMO/NL/2005/15 og være Direktoratet for naturforvaltning i hende innen fredag 21. september 2007. Innspill kan sendes som brev eller e-post.

